सुप्रीम कोर्ट ने 10 अप्रैल तक गिरफ्तारी से राहत दी; PM के खिलाफ टिप्पणी का मामला
Pawan Khera Controversial Remark Against Prime Minister Narendra Modi कांग्रेस नेता पवन खेड़ा की याचिका पर सुप्रीम कोर्ट में आज सुनवाई होगी। PM मोदी पर दिए बयान के मामले में कोर्ट ने पवन की अंतरिम जमानत 17 मार्च तक बढ़ा दी थी
प्रधानमंत्री नरेंद्र मोदी के खिलाफ विवादित बयान देने वाले कांग्रेस प्रवक्ता पवन खेड़ा को सुप्रीम कोर्ट से राहत मिली है। कोर्ट ने सोमवार को खेड़ा के खिलाफ दर्ज तीन केस लखनऊ ट्रांसफर करने का निर्देश दिया है। इसके अलावा उन्हें 10 अप्रैल तक गिरफ्तारी से अंतरिम सुरक्षा दी है। इस दौरान पवन खेड़ा नियमित जमानत के लिए आवेदन कर सकेंगे। यानी उन्हें पुलिस गिरफ्तार नहीं करेगी।
पवन खेड़ा पर UP-असम में PM मोदी पर विवादित बयान पर 3 FIR दर्ज की गई हैं। विवादित बयान देने पर 23 फरवरी को असम पुलिस ने खेड़ा को दिल्ली एयरपोर्ट से गिरफ्तार कर लिया था। बाद में उनके वकील ने सुप्रीम कोर्ट में गिरफ्तारी के खिलाफ याचिका लगाई थी। कोर्ट ने तब उन्हें 17 मार्च तक गिरफ्तारी से राहत दी थी। 17 की सुनवाई में कोर्ट ने आज की तारीख दी थी।
PM के नाम पर दिए बयान को लेकर हुई थी कार्रवाई
कांग्रेस प्रवक्ता पवन खेड़ा ने एक प्रेस कॉन्फ्रेंस के दौरान पीएम को गौतमदास मोदी कहा था। हालांकि बाद में उन्होंने सफाई दी थी कि उन्हें प्रधानमंत्री के नाम को लेकर कन्फ्यूजन था। इस बयान के बाद 23 फरवरी को पार्टी अधिवेशन में दिल्ली से रायपुर जाने के दौरान असम पुलिस ने खेड़ा को फ्लाइट से उतारकर गिरफ्तार कर लिया था।
हालांकि बाद में एक मजिस्ट्रेट कोर्ट ने उन्हें जमानत दे दी थी। उधर, कांग्रेस नेता अभिषेक मनु सिंघवी ने इस मामले पर सुप्रीम कोर्ट में याचिका दाखिल की। उन्होंने कोर्ट से अपील की कि पवन खेड़ा के खिलाफ देशभर में केस दर्ज हो रहे हैं। ऐसे में उनकी अग्रिम जमानत और सभी केसों की एक साथ सुनवाई की जाए।
बयान.. FIR.. गिरफ्तारी.. बवाल और सुप्रीम कोर्ट में गुहार... पढ़ें पूरा घटनाक्रम
विवादित बयान: 20 फरवरी को दिल्ली में हिंडनबर्ग रिपोर्ट पर कहा था, 'जब अटल बिहारी वाजपेयी JPC बना सकते हैं तो नरेंद्र गौतमदास मोदी को क्या समस्या है।' नाम भले ही दामोदर दास है। उनका काम गौतमदास का है। हालांकि बाद में उन्होंने सफाई दी थी प्रधानमंत्री के नाम को लेकर उन्हें कन्फ्यूजन था।
3 जगह FIR: इस बयान के बाद पवन खेड़ा पर असम के दीमा हसाओ जिले के हाफलोंग में कम्युनल डिस्टर्बेंस और राष्ट्रीय सुरक्षा को लेकर केस दर्ज किया गया। यूपी के वाराणसी और लखनऊ में FIR दर्ज की गई थी। लखनऊ में हजरतगंज थाने में BJP के MLC मुकेश शर्मा ने FIR दर्ज की थी।
रायपुर जाने से पहले गिरफ्तारी: 23 फरवरी को पवन खेड़ा पार्टी अधिवेशन में दिल्ली से रायपुर जाने के दौरान असम पुलिस ने खेड़ा को फ्लाइट से उतारकर गिरफ्तार कर लिया था। गिरफ्तारी के बाद कांग्रेस नेताओं ने 2 घंटे तक एयरपोर्ट पर ही धरना दिया था।
सुप्रीम कोर्ट में याचिका: अभिषेक मनु सिंघवी की याचिका पर सुप्रीम कोर्ट ने खेड़ा को राहत देते हुए 28 फरवरी तक अंतरिम जमानत और तीनों FIR को एक जगह क्लब करने का आदेश दिया था। 30 हजार के बॉन्ड भी भरवाया गया था।
खेड़ा को CJI की नसीहत: CJI ने कहा था- हमने आपको प्रोटेक्शन (गिरफ्तारी से) दिया है, लेकिन बयानबाजी का भी कुछ स्तर होना चाहिए। इस पर खेड़ा के वकील सिंघवी ने कहा- हम भी इस तरह के बयान का समर्थन नहीं करते।
जमानत के बाद बयान: पवन खेड़ा ने कहा, 'असम पुलिस ने गैरकानूनी तरीके से मुझे अरेस्ट किया। गिरफ्तारी को लेकर न ही मुझे पहले से कोई सूचना दी गई और न ही कोई नोटिस मिला। मुझे न्यायपालिका पर पूरा भरोसा है, जिसने आज मेरी फ्रीडम ऑफ स्पीच की रक्षा की। मामला कोर्ट में है, इसलिए कोई टिप्पणी नहीं करुंगा।'
कौन हैं विवादित बयान देने वाले पवन खेड़ा
पवन खेड़ा का जन्म 31 जुलाई 1968 को दिल्ली में हुआ। उन्होंने दिल्ली विश्वविद्यालय से पढ़ाई की। खेड़ा ने 21 साल की उम्र में अपना राजनीतिक जीवन शुरू किया। वे कई सालों तक दिल्ली की CM रहीं शीला दीक्षित के पॉलिटिकल सेक्रेटरी रहे।
दिल्ली से कांग्रेस की सरकार हटते ही 2013 में पवन खेड़ा कांग्रेस के साथ सीधे तौर पर जुड़ गए। वह कांग्रेस की तरफ से न्यूज चैनलों की डिबेट में हिस्सा लेने लगे। कांग्रेस ने पवन खेड़ा को पहले राष्ट्रीय प्रवक्ता की जिम्मेदारी सौंपी और उसके बाद उन्हें पार्टी कम्युनिकेशंस डिपार्टमेंट में मीडिया और पब्लिसिटी सेल का चेयरमैन नियुक्त किया।
पवन खेड़ा से जुड़ी भास्कर की ये खास खबरें भी पढ़ें...
पवन खेड़ा को SC से अंतरिम जमानत, कोर्ट ने कहा- हमने आपको प्रोटेक्शन दिया, बयान संभल कर दें
प्रधानमंत्री नरेंद्र मोदी पर विवादित टिप्पणी मामले में गिरफ्तार कांग्रेस प्रवक्ता पवन खेड़ा को सुप्रीम कोर्ट से अंतरिम जमानत मिल गई। खेड़ा को रायपुर जाते समय फ्लाइट से उतारकर दिल्ली एयरपोर्ट पर गिरफ्तार किया गया था। वे पार्टी के अधिवेशन में शामिल होने के लिए जा रहे थे। पढ़ें पूरी खबर...
पवन खेड़ा ने कहा- हिंदुत्व तो देश का मुद्दा ही नहीं, इसलिए कांग्रेस का भी नहीं
कांग्रेस के 85वें राष्ट्रीय महाधिवेशन में मीडिया से चर्चा करते हुए कांग्रेस संचार विभाग के चेयरमैन पवन खेड़ा ने खुलकर इस पर बात की। उन्होंने कहा कि भाजपा हिंदुत्व के मुद्दे को लेकर हर बार मैदान में उतरती है लेकिन वो देश के असली मुद्दे को भुला देती है। ये देश का मुद्दा नहीं है इसलिए ये हमारा भी मुद्दा नहीं है। पढ़ें पूरी खबर...
2. असम के CM का दावा- पवन खेड़ा ने माफी मांगी:कहा- उम्मीद है अब कोई ऐसी भाषा नहीं बोलेगा
प्रधानमंत्री नरेंद्र मोदी पर विवादित टिप्पणी करने के मामले में कांग्रेस प्रवक्ता पवन खेड़ा को असम पुलिस ने गिरफ्तार किया था। हालांकि कुछ ही घंटे बाद सुप्रीम कोर्ट ने उन्हें अंतरिम बेल दे दी। खेड़ा के बयान को लेकर असम के CM हेमंत बिस्व सरमा ने बयान दिया है। सरमा ने दावा किया कि खेड़ा ने अपने बयान पर बिना शर्त माफी मांग ली है। पढ़ें पूरी खबर...